Hofsaak teen Chris Hani oor Cradock se riool | Netwerk24
Hofsaak teen Chris Hani oor Cradock se riool
Deur Wilna De Klerk 04 Julie 2019 06:01
CRADOCK se besigheids- en gemeenskapsforums, sy inwoners en boere langs die Groot Visrivier, wat al jare lank spook teen besoedeling van die rivier, gaan nou ondersteun word deur die departement water en sanitasie.
Andrew Lucas van dié departement wat verantwoordelik is vir waterregulasies in die Oos-Kaap, het bevestig dat 'n hofsaak oor die besoedeling teen Chris Hani-distriksmunisipaliteit (CHDM) en Inxuba Yethemba-munisipaliteit (IYM) aanhangig gemaak gaan word.
"Die saak word nou deur 'n hoër gesag hanteer en ons vertrou dat die saak opgelos sal word," het hy gesê.
Volgens Lucas het sy departement al sedert Oktober 2016 verskeie amptelike instruksies dat die besoedeling stopgesit en die gebied herwin moet word, aan CHDM gestuur. Omdat daar geen aandag aan die probleem gegee is nie, het die departement in die Oos-Kaap nou die saak na sy hoofkantoor verwys.
Volgens Lucas het hulle 'n omgewingsinspekteur na Cradock gestuur om die saak te ondersoek. Hy het bevind dat die rioolaanleg buite Cradock heeltemaal toe is en dat daar slegs twee veiligheidsbeamptes, maar geen munisipale amptenare, by die aanleg was nie. Hy kon ook bevestig dat riool deur die aanleg en weer reguit in die rivier loop.
Volgens sy verslag is die probleme by die rioolaanleg meganies van aard en aangesien geen van die toerusting reg werk nie, borrel rou riool ook by verskeie plekke soos mangate, uit.
Ná 'n onlangse besoek van die DA se Retief Odendaal het hy ook bevind dat die meeste van die aanleg se pompe en borselbelugters gedaan is.
Chris Hani-distriksmunisipaliteit, wat verantwoordelik is vir die behandeling van Inxuba Yethemba se riool, het blykbaar nie geld of die vermoëns om die probleem op te los nie. Odendaal het besluit om die hulp van die Groen Skerpioene in te roep en die probleem op dié manier op te los.
"Die gesondheid- en omgewingsrisiko vir die plaaslike gemeenskap is onberekenbaar," het Odendaal in sy brief aan die Groen Skerpioene gesê.